

**ბოლნისის ახალგაზრდობის**

**მუნიციპალიტეტი სააგენტო**

**ბოლნისის მუნიციპალიტეტის ახალგაზრდობის განვითარების სტრატეგია 2021-2023**



**სარჩევი**

1. შესავალი

2. ზოგადი ინფორმაცია

3. პრინციპები

4. სტრატეგიის შემუშავების პროცესი

5. ხედვა

6. სტრატეგიული მიზნები და ამოცანები

7. ლოგიკური ჩარჩო

8. სტრატეგიის განხორციელება, მონიტორინგი და შეფასება

9. სამოქმედო გეგმა

**ბოლნისის მუნიციპალიტეტის ახალგაზრდობის განვითარების სტრატეგია 2021-2023**

**1. შესავალი**

„ბოლნისის მუნიციპალიტეტის ახალგაზრდობის განვითარების სტრატეგიის” (შემდგომში „სტრატეგია“) მიზანია, მხარი დაუჭიროს მუნიციპალიტეტში მცხოვრები 14-29 წლის ახალგაზრდების წინაშე არსებული გამოწვევებისა და სირთულეების დაძლევას და ისეთი გარემოს შექმნას, რომელიც ხელს უწყობს ახალგაზრდების განვითარებასა და კეთილდღეობას. ის განსაზღვრავს მუნიციპალიტეტის ხედვას, საქმიანობის პრიორიტეტულ მიმართულებებს, სერვისების, პროგრამებისა და ღონისძიებების დაგეგმვასა და მიწოდებას და შედეგებს, რომლებიც მიღწეულ უნდა იქნას მომდევნო 3 წლის განმავლობაში. სტრატეგიის მიზნების წარმატებით განხორციელებისთვის ასევე მნიშვნელოვანია, რომ მასში გათვალისწინებული რესურსები, სერვისები და პროგრამები ფოკუსირებული იყოს ბავშვებზეც სასკოლო ასაკიდან.

„ახალგაზრდობა არის საზოგადოების მნიშვნელოვანი სეგმენტი, რომელსაც ქვეყნის სოციალურ-ეკონომიკურ განვითარებაში წვლილის შეტანის დიდი პოტენციალი აქვს. ამ პოტენციალის სრულად რეალიზებისთვის აუცილებელია, სახელმწიფომ შექმნას სათანადო პირობები, მყისიერად უპასუხოს ახალგაზრდების წინაშე არსებულ გამოწვევებს, განახორციელოს თანამიმდევრული, საჯარო და ინტეგრირებული სახელმწიფო ახალგაზრდული პოლიტიკა ახალგაზრდებისთვის და ახალგაზრდებთან ერთად. აღნიშნული პოლიტიკა უნდა ეფუძნებოდეს ადამიანის უფლებების, გენდერული თანასწორობისა და გარემოს დაცვის პრინციპებს. მნიშვნელოვანია, ახალგაზრდები, როგორც საზოგადოების სრულფასოვანი წევრები, აქტიურად ჩაერთონ და მონაწილეობა მიიღონ საზოგადოებრივი ცხოვრების ყველა სფეროში, რათა წვლილი შეიტანონ ქვეყნის განვითარებაში.“[[1]](#footnote-1)

ხელისუფლების ადგილობრივ ორგანოებს, როგორც ახალგაზრდებთან ყველაზე დაახლოებულ ინსტიტუტებს, განსაკუთრებული როლი ენიჭებათ ახალგაზრდულ პოლიტიკაში. ის ახალგაზრდები, რომლებიც ცხოვრობენ მუნიციპალიტეტებში, უმეტესწილად ხელისუფლების ადგილობრივ ორგანოებთან ურთიერთქმედებენ. არსებობს ბევრი ისეთი სერვისიც, რომლის კონტროლს ან განხორციელებას ადგილობრივი ხელისუფლების ორგანოები უზრუნველყოფენ. სტრატეგია ემსახურება მუნიციპალიტეტის მერიის მიერ ახალგაზრდული საქმიანობის წარმატებით განხორციელებას და ახალგაზრდული პოლიტიკის ეფექტურად მართვას.

**2. ზოგადი ინფორმაცია**

ბოლნისის მუნიციპალიტეტი ქვემო ქართლის რეგიონში მდებარეობს და მისი ფართობია 804,2 კმ². ბოლნისის მუნიციპალიტეტი სხვადასხვა ეთნოსის წარმომადგენლებით არის დასახლებული. 2014 წლის მონაცემებით ბოლნისის მუნიციპალიტეტის მოსახლეობა არის 53 590 კაცი; სიმჭიდროვე — 66 კაცი კვ. კმ-ზე. მუნიციპალიტეტში 49 დასახლებული პუნქტია: 1 ქალაქი, 2 დაბა და 46 სოფელი, რომლებიც 15 ადმინისტრაციულ ერთეულად იყოფა.

ბოლნისის მუნიციპალიტეტის ადმინისტრაციული ერთეულები და მათი საზღვრები:

1) ქ. ბოლნისის ადმინისტრაციული ერთეული;

2) დაბა კაზრეთის და სოფელ ბალიჭის ადმინისტრაციული ერთეული;

3) დაბა თამარისის, სოფელ ცურტავის და სოფელი ფარიზის ადმინისტრაციული ერთეული;

4) სოფლების: ნახიდური, ხიდისყური, მუხრანა, ბალახაური, ჭაპალა და მწყნეთის ადმინისტრაციული ერთეული;

5) სოფელ ტალავერის და სოფელ სავანეთის ადმინისტრაციული ერთეული;

6)სოფლების: მამხუტი, ზემო არქევანი, ქვემო არქევანი და ხატავეთის ადმინისტრაციული ერთეული;

7) სოფლების: რაჭისუბანი, სამტრედო, ვანათი და ხატისოფელის ადმინისტრაციული ერთეული;

8) სოფელ რატევანის და სოფელ ზვარეთის ადმინისტრაციული ერთეული;

9) სოფელ ქვემო ბოლნისის ადმინისტრაციული ერთეული;

10) სოფლების: ბოლნისის, ზემო ბოლნისის, სამწვერისი და ფოლადაურის ადმინისტრაციული ერთეული;

11) სოფლების: აკაურთა, ძეძვნარიანი, ფოცხვერიანი, იწრია, ძველი ქვეში, გეტა, ბერთაკარი და სენების ადმინისტრაციული ერთეული;

12) სოფლების: დარბაზი, წიფორი, ხახალაჯვარი და ჭრეშის ადმინისტრაციული ერთეული;

13) სოფელ ტანძიის ადმინისტრაციული ერთეული;

14) სოფლების: ქვეში, ჯავშანიანი, კიანეთი, მუშევანი და საბერეთის ადმინისტრაციული ერთეული;

15) სოფელ დისველის ადმინისტრაციული ერთეული.

2014 წლის მოსახლეობის საყოველთაო აღწერის შედეგების მიხედვით[[2]](#footnote-2) მუნიციპალიტეტში 15-29 წლის 11 255 ახალგაზრდა ცხოვრობს.

მოსახლეობის რიცხოვნობა ასაკისა და სქესის მიხედვით:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | სულ | | | საქალაქო დასახლება | | | სასოფლო დასახლება | | |
|  | ორივე სქესი | მამაკაცი | ქალი | ორივე სქესი | მამაკაცი | ქალი | ორივე სქესი | მამაკაცი | ქალი |
| **ბოლნისის მუნ.** | **53,590** | **26,804** | **26,786** | **13,817** | **6,588** | **7,229** | **39,773** | **20,216** | **19,557** |
| 15-19 | 3,280 | 1,829 | 1,451 | 764 | 410 | 354 | 2,516 | 1,419 | 1,097 |
| 20-24 | 3,692 | 2,016 | 1,676 | 978 | 505 | 473 | 2,714 | 1,511 | 1,203 |
| 25-29 | 4,283 | 2,265 | 2,018 | 1,110 | 535 | 575 | 3,173 | 1,730 | 1,443 |
| **15-29** | **11,255** | **6,110** | **5,145** | **2,852** | **1,450** | **1,402** | **8,403** | **4,660** | **3,743** |

**3. პრინციპები**

ადგილობრივი ახალგაზრდული პოლიტიკის ეფექტიანად განხორციელებისთვის და სტრატეგიაში გაწერილი მიზნების მიღწევისთვის აუცილებელია შემდეგი პრინციპების გათვალისწინება:

* ახალგაზრდების მონაწილეობა: ახალგაზრდებს აქვთ უფლება, მიიღონ მონაწილეობა იმ გადაწყვეტილებების მიღებაში, რომლებიც მათ ეხება. შეუძლებელია პოზიტიური ცვლილებების მიღწევა მათ გარეშე, ვისაც ეს ცვლილებები ეხება. სტრატეგიის ხედვა, მიზნები, ამოცანები და სამოქმედო გეგმა მუნიციპალიტეტში მცხოვრები ახალგაზრდების ჩართულობით შემუშავდა, რომ უზრუნველყოფილი ყოფილიყო მათი იდეებისა და უკუკავშირის გათვალისწინება დოკუმენტში. ახალგაზრდების ეფექტიანი მონაწილეობა გარანტირებული იქნება სტრატეგიის განხორციელების, მონიტორინგისა და შეფასების პროცესებშიც;
* ახალგაზრდებისადმი კეთილგანწყობა: სტრატეგიის განხორციელებისას მხედველობაში იქნება მიღებული ის ფაქტი, რომ ახალგაზრდები როგორც განვითარების, ისე კულტურის თვალსაზრისით, განსხვავდებიან ერთმანეთისგან და საზოგადოების სხვა ჯგუფებისაგან და მათთან ურთიერთობა უნდა დამყარდეს მათი ასაკის, შესაძლებლობებისა და ინტერესების გათვალისწინებით;
* პარტნიორობა და თანამშრომლობა: სტრატეგია შემუშავდა სხვადასხვა დაინტერესებულ მხარეებთან პარტნიორობისა და კონსულტაციების შედეგად. მათი აქტიური მონაწილეობა მხარდაჭერილი იქნება მისი განხორციელების შემდგომ ეტაპებშიც, ვინაიდან ახალგაზრდობის წინაშე არსებულ ბევრ გამოწვევათა და პრობლემათა დაძლევა შეუძლებელია მხოლოდ ხელისუფლების ადგილობრივი ორგანოების ძალისხმევით. სფეროში მოქმედი ყველა აქტორის ჩართულობა, მათ შორის თანამშრომლობის განვითარება და საქმიანობის კოორდინაციის ხელშეწყობა, ახალი კავშირების და პარტნიორობების დამყარება სტრატეგიის ერთ-ერთი სახელმძღვანელო პრინციპია;
* მტკიცებულებებზე დაფუძნებული მიდგომა: სტრატეგიასთან დაკავშირებული ყველა გადაწყვეტილების მიღება უნდა ხდებოდეს მკტიცებულებებზე დაფუძნებული მიდგომის გამოყენებით. ადგილობრივი ახალგაზრდული პოლიტიკა ექვემდებარება შემუშავებას, განხორციელებას, შეფასებასა და გადასინჯვას მაღალხარისხიანი კვლევითი სამუშაოების შედეგების საფუძველზე და იმ ახალგაზრდების შეხედულებებისა და გამოცდილების გათვალისწინებით, რომელთაც უშუალოდ ეხებათ ეს პოლიტიკა;
* თანაბარი ხელმისაწვდომობა: სტრატეგია უზრუნველყოფს, რომ ყველა ახალგაზრდა თანაბრად სარგებლობდეს იმ შესაძლებლობებით და სიკეთეებით, რაც უკვე არსებობს ან მომავალში შეიქმნება. განსაკუთრებული ყურადღება უნდა დაეთმოს ახალგაზრდების არაორგანიზებული ჯგუფებისა და სპეციალური საჭიროების მქონე ახალგაზრდების მხარდაჭერასა და მონაწილეობას;
* გრძელვადიან შედეგებზე ორიენტირება: სტრატეგიისა და ადგილობრივი ახალგაზრდული პოლიტიკის ფარგლებში განხორციელებული ქმედებები ხელს უნდა უწყობდეს გრძელვადიანი და მდგრადი შედეგების მიღწევას, რაც გამოიხატება სხვადასხვა სისტემების, პლატფორმების, სინერგიების და სერვისების შექმნაში.

**4. სტრატეგიის შემუშავების პროცესი**

სტრატეგია მომზადდა ბოლნისის მუნიციპალიტეტის მერიასა და საქართველოს ახალგაზრდობის სააგენტოს შორის გაფორმებული ურთიერთანამშრომლობის მემორანდუმის საფუძველზე (იხ. დანართი 1) და მათი პარტნიორობის შედეგად, რომელიც შემდეგ გაფართოვდა და მოიცვა სხვა დაინტერესებული მხარები: ახალგაზრდები, არასამთავრობო ორგანიზაციები, საგანმანათლებლო რესურს-ცენტრი, მუნიციპალიტეტის მერიის სამსახურები, ა(ა)იპ-ები, საკრებულო და სხვა.

სტრატეგიის შექმნის პროცესი მოიცავდა შემდეგ ეტაპებს:

* დაინტერესებული მხარეების იდენტიფიცირება და პარტნიორობის დამყარება;
* სახელმწიფო ახალგაზრდული პოლიტიკის და იმ არსებული სამთავრობო სტრატეგიებისა და პროგრამების ანალიზი, რომლებიც დაკავშირებულია ახალგაზრდებთან;
* ადგილობრივ დონეზე არსებული პროგრამების, რესურსებისა და სერვისების შესწავლა და სიტუაციური ანალიზი;
* ადამიანური რესურსების შესაძლებლობების გაძლიერება;
* ახალგაზრდობის კვლევა ბოლნისის მუნიციპალიტეტში, რომელიც ჩატარდა ახალგაზრდობის სააგენტოს ინიციატივით და ბოლნისის მუნიციპალიტეტის მერიის მხარდაჭერით და რომლის ფოკუსს წარმოადგენდა: ახალგაზრდების წინაშე მდგარი პრობლემებისა და გამოწვევების იდენტიფიცირება; ახალგაზრდების საჭიროებების შესწავლა და ახალგაზრდებისთვის არსებული შესაძლებლობების გამოვლენა (იხ. დანართი 2[[3]](#footnote-3));
* ახალგაზრდობასთან დაკავშირებულ საკითხებზე ჩატარებული სხვადასხვა კვლევების ანალიზი;
* სამუშაო შეხვედრები სტრატეგიის პროექტის მომზადებისა და პრიორიტეტების იდენტიფიცირების მიზნით;
* სტრატეგიის პროექტის საჯარო განხილვები და დისკუსიები დოკუმენტის სრულყოფის მიზნით.

სტრატეგია ეფუძნება „2020-2030 წლებისთვის საქართველოს ახალგაზრდული პოლიტიკის კონცეფციას“ მუნიციპალიტეტში არსებული სპეციფიკისა და საჭიროებების გათვალისწინებით, ახალგაზრდობის სააგენტოსა და ბოლნისის მუნიციპალიტეტის მერიის მიერ განხორციელებულ კვლევას და უკვე არსებული მეორადი მონაცემების ანალიზს, ახალგაზრდებთან და სხვა დაინტერესებულ მხარეებთან კონსულტაციის შედეგად შეგროვებულ ინფორმაციასა და იდეებს.

სტრატეგიის შემუშავების პროცესში გამოყენებული იყო ე.წ. „ლოგიკური ჩარჩოს მიდგომა“, რაც ითვალისწინებდა არსებული სიტუაციის ანალიზს და გამოწვევებისა და საჭიროებების იდენტიფიცირებას, ხოლო მათ საფუძველზე შესაბამისი მიზნების და ამოცანების განსაზღვრას და პრობლემების გადაჭრის გზების ჩამოყალიბებას.

სტრატეგია მოიცავს ხედვას, თუ როგორი უნდა იყოს ან შესაძლებელია, რომ იყოს ახალგაზრდობის მდგომარეობა მუნიციპალიტეტში; მიზნებს, რომელთაც ხელი უნდა შეუწყონ ხედვის განხორციელებას; თითოეული მიზნისთვის სტრატეგიაში გაწერილია ამოცანები და კონკრეტული ღონისძიებები - თითოეული ამოცანის მისაღწევად, რომლებიც შეადგენენ სამოქმედო გეგმას.

**5. ხედვა**

სტრატეგიის ხედვა ითვალისწინებს ისეთი ეკოსისტემის ჩამოყალიბების მხარდაჭერას, რომელიც ხელს უწყობს ახალგაზრდების ადამიანური და სოციალური კაპიტალის განვითარებას და სადაც ახალგაზრდებს აქვთ შესაძლებლობა, იყვნენ აქტიური მოქალაქეები და მონაწილეობდნენ საზოგადოებრივი ცხოვრების ყველა სფეროში და განახორციელონ საკუთარი იდეები და ინიციატივები.

**6. სტრატეგიული მიზნები და ამოცანები**

**მიზანი 1. ახალგაზრდების მონაწილეობა საზოგადოებრივ ცხოვრებაში გაზრდილია**

ამოცანები:

1.1. ადგილობრივ დონეზე გადაწყვეტილებების მიღების პროცესში ახალგაზრდების მონაწილეობა გაზრდილია;

1.2. შექმნილია საზოგადოებრივ ცხოვრებაში მონაწილეობის თანაბრად ხელმისაწვდომი გარემო ყველა ახალგაზრდისთვის;

1.3. ფუნქციონირებს ხელმისაწვდომი ახალგაზრდული სივრცეები/სათემო ცენტრები.

**მიზანი 2. ახალგაზრდული საქმიანობა განვითარებულია**

ამოცანები:

2.1. მხარდაჭერელია ხელმისაწვდომი და ხარისხიანი ახალგაზრდული საქმიანობის პროგრამების განხორციელება, რომლებიც არაფორმალური განათლების საშუალებით ხორციელდება და ხელს უწყობენ ახალგაზრდებში სხვადასხვა კომპეტენციების განვითარებას;

2.2. ახალგაზრდებს აქვთ მათი იდეებისა და ინიციატივების განხორციელების შესაძლებლობა და იღებენ შესაბამის მხარდაჭერას.

**მიზანი 3. ახალგაზრდებს აქვთ დასაქმების მეტი შესაძლებლობები**

ამოცანები:

3.1. ახალგაზრდები იღებენ მხარდაჭერას დასაქმებისთვის საჭირო კომპეტენციების განვითარებაში;

3.2. გაზრდილია ახალგაზრდების ხელმისაწვდომობა პროფესიულ განათლებაზე;

3.3. გაზრდილია ახალგაზრდების ხელმისაწვდომობა კარიერული დაგეგმვის სერვისებზე.

**7. ლოგიკური ჩარჩო**

**მიზანი 1. ახალგაზრდების მონაწილეობა საზოგადოებრივ ცხოვრებაში გაზრდილია**

|  |  |  |  |  |
| --- | --- | --- | --- | --- |
| **მიზანი/ამოცანა** | **ვადა** | **შესრულების მაჩვენებელი / ინდიკატორი** | **საბაზისო მაჩვენებელი** | **საბოლოო მაჩვენებელი** |
| **მიზანი 1. ახალგაზრდების მონაწილეობა საზოგადოებრივ ცხოვრებაში გაზრდილია** | 2023 | ა) ახალგაზრდების რაოდენობა, რომელთაც არ სურთ მუნიციპალიტეტიდან წასვლა | 50.6%  (ახალგ. კვლევა 2020) | 55% |
| 2023 | ბ) ახალგაზრდების რაოდენობა, რომლებიც ფიქრობენ, რომ ახალგაზრდობის ინტერესები გათვალისწინებულია მუნიციპალიტეტის პოლიტიკის დღის წესრიგში (გათვალისწინებულია ან სრულად გათვალისწინებულია) | 43.3%  10.0%  (ახალგ. კვლევა 2020) | 50%  15% |
| ამოცანა 1.1. ადგილობრივ დონეზე გადაწყვეტილებების მიღების პროცესში ახალგაზრდების მონაწილეობა გაზრდილია | 2023 | ა) ახალგაზრდების რაოდენობა, რომლებიც გასული 12 თვის განმავლობაში ჩართული იყვნენ მუნიციპალიტეტში მათთან დაკავშირებულ საკითხებზე გადაწყვეტილების მიღების პროცესში (რამდენჯერმე მიიღეს მონაწილეობა ან ინტენსიურად იყვნენ ჩართული) | 23.3%  17.2%  (ახალგ. კვლევა 2020) | 30%  20% |
| 2023 | ბ) ახალგაზრდების რაოდენობა, რომლებიც მათი მონაწილეობის ხარისხს მაღალ შეფასებას აძლევენ (აქტიურად იყვნენ ჩართული ან გავლენას ახდენდნენ გადაწყვეტილების მიღებაზე) | 42.5%  8.0%  (ახალგ. კვლევა 2020) | 47%  12% |
| ამოცანა 1.2. შექმნილია საზოგადოებრივ ცხოვრებაში მონაწილეობის თანაბრად ხელმისაწვდომი გარემო ყველა ახალგაზრისთვის | 2023 | ა) ახალგაზრდების რაოდენობა, რომლებიც მაღალ შეფასებას აძლევენ მათ სამოქალაქო აქტიურობას (ძალიან აქტიური ან აქტიური) | 15.0%  26.7%  (ახალგ. კვლევა 2020) | 20%  30% |
| 2023 | ბ) ახალგაზრდების რაოდენობა, რომლებიც უმცირესობათა უფლებების დაცვას პრობლემურად ან ძალიან პრობლემურად თვლიან | 15.0%  41.7%  (ახალგ. კვლევა 2020) | 8%  35% |
| ამოცანა 1.3. ფუნქციონირებს ხელმისაწვდომი ახალგაზრდული სივრცეები/სათემო ცენტრები | 2023 | ა) ახალაგზრდების რაოდენობა, რომელთაც იციან, რომ მუნიციპალიტეტში არსებობს ფიზიკური სივრცე (ოთახი, შენობა), რომელიც გამოყოფილია ახალგაზრდებისათვის | 29.4%  (ახალგ. კვლევა 2020) | 50% |
| 2023 | ბ) ახალგაზრდების რაოდენობა, რომლებმაც ისარგებლეს ახალგაზრდული სივრცით (რეგულარულად ან რამდენჯერმე) | 17.0%  45.3%  (ახალგ. კვლევა 2020) | 30%  55% |

**მიზანი 2. ახალგაზრდული საქმიანობა განვითარებულია**

|  |  |  |  |  |
| --- | --- | --- | --- | --- |
| **მიზანი/ამოცანა** | **ვადა** | **შესრულების მაჩვენებელი / ინდიკატორი** | **საბაზისო მაჩვენებელი** | **საბოლოო მაჩვენებელი** |
| **მიზანი 2. ახალგაზრდული საქმიანობის განვითარებულია** | 2023 | ახალგაზრდების რაოდენობა, რომლებიც ჩართულია არიან ახალგაზრდულ საქმიანობაში | უცნობია | 20% |
| ამოცანა 2.1. მხარდაჭერელია ხელმისაწვდომი და ხარისხიანი ახალგაზრდული საქმიანობის პროგრამების განხორციელება, რომლებიც არაფორმალური განათლების საშუალებით ხორციელდება და ხელს უწყობენ ახალგაზრდებში სხვადასხვა კომპეტენციების განვითარებას | 2023 | ა) სერტიფიცირებული ახალგაზრდული მუშაკების რაოდენობა | 0 | 20 |
| 2023 | ბ) ახალგაზრდების რაოდენობა, რომელთაც მონაწილეობა მიიღეს მუნიციპალიტეტის მიერ ორგანიზებულ ახალგაზრდულ პროგრამებში (რეგულარულად ან რამდენჯერმე) | 16.1%  36.7%  (ახალგ. კვლევა 2020) | 30%  45% |
| 2023 | გ) ახალგაზრდების რაოდენობა, რომლებიც მაღალ შეფასებას აძლევენ ამ აქტივობების ხარისხს (ძალიან დადებითად ან დადებითად) | 16.8%  66.4%  (ახალგ. კვლევა 2020) | 28%  70% |
| 2023 | დ) ახალგაზრდების რაოდენობა, რომლებიც კმაყოფილი ან ძალიან კმაყოფილი არიან მუნიციპალიტეტში არსებული გართობა-დასვენების შესაძლებლობით | 23.3%  6.1%  (ახალგ. კვლევა 2020) | 30%  12% |
| 2023 | ე) ახალგაზრდების რაოდენობა, რომლებიც კმაყოფილი ან ძალიან კმაყოფილი არიან მუნიციპალიტეტში არსებული კულტურულ-შექმომედებითი საქმიანობის შესაძლებლობით | 41.1%  4.4%  (ახალგ. კვლევა 2020) | 55%  10% |
| ამოცანა 2.2. ახალგაზრდებს აქვთ მათი იდეებისა და ინიციატივების განხორციელების შესაძლებლობა და იღებენ შესაბამის მხარდაჭერას | 2023 | ა) ახალგაზრდების რაოდენობა, რომელთაც მიუმართავთ მუნიციპალიტეტისთვის რაიმე სახის ინიციატივის /პროექტის განსახორციელებლად | 29.4%  (ახალგ. კვლევა 2020) | 40% |
| 2023 | ბ) ახალგაზრდების რაოდენობა, რომლებიც კმაყოფილი არიან მუნიციპალიტეტის დახმარებით (ძალიან კმაყოფილი ან კმაყოფილი) | 28.3%  43.4%  (ახალგ. კვლევა 2020) | 35%  50% |

**მიზანი 3. ახალგაზრდებს აქვთ დასაქმების მეტი შესაძლებლობები**

|  |  |  |  |  |
| --- | --- | --- | --- | --- |
| **მიზანი/ამოცანა** | **ვადა** | **შესრულების მაჩვენებელი / ინდიკატორი** | **საბაზისო მაჩვენებელი** | **საბოლოო მაჩვენებელი** |
| **მიზანი 3. ახალგაზრდებს აქვთ დასაქმების მეტი შესაძლებლობები** | 2023 | ახალგაზრდების რაოდენობა, რომლებიც არ არიან დასაქმებული, მაგრამ ეძებენ სამუშაოს | 30.6%  (ახალგ. კვლევა 2020) | 25% |
| ამოცანა 3.1. ახალგაზრდები იღებენ მხარდაჭერას დასაქმებისთვის საჭირო კომპეტენციების განვითარებაში | 2023 | ა) დასაქმებული ახალგაზრდების რაოდენობა | 26.1%  (ახალგ. კვლევა 2020) | 30% |
|  | ბ) ახალგაზრდების რაოდენობა, რომლებიც ძალიან კმაყოფილი ან კმაყოფილი არიან მათი სამუშაოთი | 19.6%  50.0%  (ახალგ. კვლევა 2020) | 25%  55% |
| ამოცანა 3.2. გაზრდილია ახალგაზრდების ხელმისაწვდომობა პროფესიულ განათლებაზე | 2023 | ახალგაზრდების რაოდენობა, რომლებიც თვლიან, რომ პროფესიული განათლებაზე ხელმისაწვდომობა ძალიან პრობლემურია ან პრობლემური | 14.4%  41.7%  (ახალგ. კვლევა 2020) | 5%  25% |
| ამოცანა 3.3. გაზრდილია ახალგაზრდების ხელმისაწვდომობა კარიერული დაგეგმვის სერვისებზე | 2023 | ა) ახალგაზრდების რაოდენობა, რომლებიც თვლიან, რომ ჩვეულებრივი ახალგაზრდისთვის დასაქმება მუნიციპალიტეტში რთულია (ძალიან რთული ან რთული) | 51.7%  17.8%  (ახალგ. კვლევა 2020) | 30%  7% |
| 2023 | ბ) ხანგრძლივი დროით (1 წელი და მეტი) უმუშევრების პროცენტული წილი იმ ახალგაზრდებში, რომლებიც არ არიან დასაქმებული, მაგრამ ეძებენ სამუშაოს | 25.5%  (ახალგ. კვლევა 2020) | 15% |

**8. სტრატეგიის განხორციელება, მონიტორინგი და შეფასება**

სტრატეგიის განხორციელების მთავარი ინსტრუმენტია სამოქმედო გეგმა. ის მოიცავს კონკრეტულ და დროში გაწერილ აქტივობებს, რომლებიც ამოცანებისა და მიზნების შესრულებას უზრუნველყოფს და სტრატეგიის განუყოფელ ნაწილს წარმოადგენს. სამოქმედო გეგმით გათვალისწინებული აქტივობების დაფინანსების მოცულობის საკითხი ყოვეწლიურად მუნიციპალიტეტის ორგანოების მსჯელობისა და დამტკიცების საგანი იქნება.

სტრატეგიის საერთო მართვაზე, განხორციელებასა და კოორდინაციაზე პასუხისმგებლობა ეკისრება მუნიციპალურ უწყებას, რომლის კომპეტენციაშიც იქნება ახალგაზრდობასთან დაკავშირებული საკითხები. მუნიციპალიტეტი უზრუნველყოფს, რომ ახალგაზრდებს, მათ შორის სპეციალური საჭიროებების მქონე და ნაკლებად აქტიურებს, ჰქონდეთ სტრატეგიის განხორციელებაში მონაწილეობის სრული შესაძლებლობა. ისინი არამხოლოდ მუნიციპალური აქტივობების, სერვისების და პროგრამების ბენეფიციარები არიან, არამედ ჩართული იქნებიან პროგრამებისა და პროექტების დაგეგმვასა და განხორციელებაშიც.

მუნიციპალური სამსახურები და ორგანიზაციები პასუხისმგებელი არიან სტრატეგიის განხორციელებაზე მათი საქმიანობისა და კომპეტენციის სფეროების მიხედვით. ისინი გაითვალისწინებენ, რომ მათ მიერ განხორციელებული პროგრამები, სერვისები და აქტივობები შესაბამისობაში იყოს სტრატეგიასთან იმ შემთხვევებშიც კი, თუ ისინი არაა მითითებული სტრატეგიაში.

ახალგაზრდობის წინაშე არსებულ ბევრ გამოწვევათა დაძლევა შეუძლებელია მხოლოდ ერთი სექტორის, თუნდაც ხელისუფლების ადგილობრივ ორგანოების ძალისხმევით. ადგილობრივი თვითმმართველობის ძალისხმევის პარალელურად, უმნიშვნელოვანესია, ასევე, სხვა სექტორის მხარდაჭერაც. სხვა მნიშნველოვანი აქტორები, რომელთაც შეუძლიათ მხარი დაუჭირონ სტრატეგიის განოხრციელებას, არიან: საქართველოს მთავრობა და შესაბამისი სამინისტროები, ახალგაზრდული ორგანიზაციები და არასამთავრობო ორგანიზაციები, რომლებიც ახალგაზრდების განვითარებასთან დაკავშირებულ საკითხებზე მუშაობენ, საერთაშორისო და დონორი ორგანიზაციები, ბიზნესი, მედია და მკვლევარები.

სტრატეგია მიზნად ისახავს, რომ უზრუნველყოს ყველა დაინტერესებული პირის ჩართვა სტრატეგიის განხორციელების, მონიტორინგისა და შეფასების პროცესში.

მუნიციპალიტეტი განახორციელებს სტრატეგიის მუდმივ მონიტორინგსა და შეფასებას ახალგაზრდებთან და დაინტერესებულ მხარეებთან პარტნიორობით. ამ მიზნით რეგულარულად შეგროვდება სარწმუნო მონაცემები როგორც ბენეფიციარებიდან, ასევე აქტივობების განხორციელებაზე პასუხისმგებელი ორგანიზაციებიდან და ჩატარდება შესაბამისი კვლევები. კვლევისა და მონაცემების ანალიზის საფუძველზე მოხდება სტრატეგიის გადახედვა, ადაპტირება და სრულყოფა, რომ უზრუნველყოფილი იყოს მაქსიმალური შედეგების მიღწევა. ამ პროცესში ყველა ეტაპზე ჩართული იქნებიან როგორც ახალგაზრდები, ასევე სხვა დაინტერესებული მხარეები.

სტრატეგიის განხორციელების მონიტორინგისა და შეფასებისთვის დაინერგება რიგი მექანიზმები:

* ყოველი წლის დეკემბერში მუნიციპალიტეტი გამოაქვეყნებს სამოქმედო გეგმის წლიურ ანგარიშს. რომელიც შეაფასებს სტრატეგიის განხორციელების შედეგად მიღწეულ პროგრესს. ანგარიშში ასახული იქნება განხორციელებული აქტივობები, მომავალი წლის გეგმები;
* ანგარიშის საფუძველზე, საჭიროების შემთხვევაში, სტრატეგიაში შევა ცვლილებები და დამატებები - სარწმუნო მონაცემების, მათი ანალიზისა და მიღებული გამოცდილების შედეგად დაინერგება ახალი აქტივობები და მიდგომები და გაუმჯობესდება მიმდინარე. სტრატეგია იქნება მოქნილი ახალგაზრდების საჭიროებებისა და პრობლემების ორიენტირებული;
* 3-წლიანი ვადის ამოწურვის შემდეგ განხორციელდება სტრატეგიის საბოლოო შეფასება. ანგარიში შეაჯამებს სტრატეგიის განხორციელების წარამტებას მისი ხედვისა და მიზნების შესაბამისად. საბოლოო შეფასებაზე დაყრდნობით მოხდება ახალი დოკუმენტის შემუშავება და მიღება.

სტრატეგიის განხორციელების ამსახველი ანგარიშები განსახილველად წარედგინება საკრებულოს. გარდა ამისა, მუნიციპალიტეტი უზრუნველყოფს, რომ მონიტორინგისა და შეფასების შედეგები გამოქვეყნდეს და ხელმისაწვდომი იყოს, მოხდეს მათი საჯარო განხილვა ახალგაზრდებისა და დაინტერესებული მხარეების მონაწილეობით.

1. 2020−2030 წლებისთვის საქართველოს ახალგაზრდული პოლიტიკის კონცეფცია (ახალგაზრდებისთვის, ახალგაზრდებთან ერთად და ახალგაზრდების მიერ) [↑](#footnote-ref-1)
2. საქართველოს სტატისტიკის ეროვნული სამსახური [↑](#footnote-ref-2)
3. კვლევის ფარგლებში გამოიკითხა 180 ახალგაზრდა. კვლევის შედეგები არ არის (მუნიციპალიტეტის) წარმომადგენლობითი. საბაზისო მაჩვენებელში მოცემულია გამოკითხული ახალგაზრდების პროცენეტული განაწილება. [↑](#footnote-ref-3)